

**UHLELO LOKUNIKEZELA NGEZINGQAMA ZOKUZALANISA NENGQALASIZINDA YEMFUYO**

**KwaSenti Woolshed, Ward 10, Umzimkhulu LM, Harry Gwala District**

**04 July 2024**

* *Mphathi wohlelo oyinhloko yomnyango, Mnuz Z. Dlamini*
* *Ngqongqoshe WezoLimo NokuThuthukiswa KweziNdawo EziseMakhayo, Nkk T. Madlopha-Mthethwa*
* *Ngikhuleka enkosini, Inkosi Sethuse nawo wonke Amakhosi angaphansi kwesiFunda iHarry Gwala*
* *Induna uMbotho kanye nazo zonke izinduna zamakhosi*
* *Amalunga esishaya mthetho saKwaZulu-Natal*
* *Imeya yase Harry Gwala District, Mnu Z Nxumalo*
* *Ikhansela lakwa Ward 10, uMnu Sibeni kanye nawo wonke amakhansela phakathi kwethu*
* *CEO we KZN Farming Enterprise, Mnu Mfusi*
* *UMnuz Mthembu, uSihlalo we-Harry Gwala Livestock Assosciation,*
* *OSihlalo bama-livestock associations ngaphansi koMzimkulu, Greater Kokstad, Ubuhlebezwe kanye ne-Dr Nkosazana-Dlamini Zuma Local Municipalities*
* *Amalungu onke amele ama-livestock associations eHarry Gwala District*
* *Amalungu ezinhlangano zabagundi bezimvu*
* *Ubuholi beHhovisi likaNdunankulu ngezigaba zabo*
* *Ubuholi boMnyango WezoLimo ngezigaba zabo,*
* *Abasebenzi beminyango kahulumeni eyahlukene*
* *Abafuyi nabalimi*
* *OMama, oBaba kanye nentsha*
* *Abezindaba*

Sanibonani

***Nkosi yesizwe,***

Kuyasithoba futhi kuyasithokozisa njengohulumeni wesifundazwa ukuqala iNyanga Yamadoda ngokuthi sivakashele isiFunda saseHarry Gwala, esidume kakhulu ngezolimo nokunye okuningi.

Indoda eqotho iyawunakekela, iyawuvikela futhi iyawondla umndeni wayo.

Indoda eqotho iyawunakekela umzimba nempilo yayo ukuze igweme izifo.

Kuyintokozo enkulu ukuba lapha namhlanje, njengoba sizokwethula uhlelo lwezingqama zokuzalanisa zohlobo lwe *Done Merino* ezizokhiqiza uboya bokwenza iwuli.

Okunye esize ngako uhlelo lokuzokwenza ngcono ingqalasizinda ebhekene nemfuyo.

Lezi zinhlelo zizoletha intuthuko, ziphucule amazinga empilo ziphinde zifukule umnotho wasezindaweni zasemakhaya, ikakhulukazi lapha eMzimkulu.

Iwuli ibalwa kwezinye izimpahla ezikhiqizwayo ezinenzuzo kweZolimo kanti isiFunda iHarry Gwala sihamba phambili ngokukhiqiza uboya bokwenza iwuli ngenxa yamadlelo abanzi kanye nezimo zezulu ezibandayo ezifanele.

Ngakho-ke bekufanele ukuba sibe lapha namuhla sizo faka umfutho kubalimi bethu ukuba baqhubeke ngokusebenza ngokuzikhandla ukuze kufezeke umbono wethu wokuthuthukisa amabhizinisi ezolimo ezindaweni zasemakhaya.

***Mphathi wohlelo,***

Inhloso ewumgogodla woMnyango wezoLimo nokuThuthukiswa kweMiphakathi yaseMakhaya ukulwa nobubha nokungalingani.

Amazinga obubha, okuntuleka kwemisebenzi kanye nokungalingani emiphakathini yakithi awamukelekile neze. Yingakho silapha ukuzobhekana ngqo nalezo zinselelo ngezinhlelo zethu ezakhelwe ukufukula umnotho weSifundazwe saKwaZulu-Natal.

Lapha eHarry Gwala sinama-Wool Growers Associations abalelwa ku-***16***. Uma sihlanganisa isibalo sezimvu zawo silinganiselwa ku ***54 699.***

**Kulezi zinhlangano sibala lezi**:

* Lourdes
* Senti
* Thabo Morena
* Driefontein
* Glengarry
* Mvubukazi
* Mfulamhle
* Sonwabile
* Sihoyini
* Kopanang
* Mtshibeni
* Sihleza
* Marhambeni
* Delamzi
* Kwa Dayi
* Kanye ne-Amangwane Woolshed

Inhlangano ngayinye izothola izimvu zohlobo lwe *Done Merino* ezinhlanu ezizothuthukisa izinga lezimvu ezikhona kanti futhi kutholakale uvolo osezingeni eliphezulu.

AMangwane wona azothola ezintathu kuphela ngenxa yesibalo esiphansi sezimvu abanazo okwamanje.

Akuzona zonke izinhlangano ezinamashede okugunda uboya bezimvu, kodwa njengengxenye yezinhlelo eziqhubekayo, zonke izinhlangano zizoba nawo ukukhulisa amabhizinisi okukhiqiza uvolo kanti uMnyango uzolekelela ngokwakha izingqalasizinda ezifanele.

Umnyango usutshale imali engaphezu kuka ***R1,9 million*** kulolu hlelo esizolwethula namhlanje.

Ingxenye yale mali iye kwizimvu kanti enye njengoba nazi isetshenziswe ekutholeni uthango olungu-30KM lwamadlelo abafuyi.

Lolu thango luzodlala indima enkulu ukuthi izimvu zingabi wuvanzi, futhi zidlale ziphephile futhi ziyimiqemane.

Ngithanda ukugcizelela ukuthi umnyango uzibophezele ekuthuthukiseni

nokuthi kuwumsebenzi wethu ukuqinisekisa ukuthi siyayinqoba ngokuphelele indlala siqede nobuphofu.

Ezolimo zidlala indima ebalulekile ekulweni nendlala nobuphofu kubantu abampisholo.

Isilo uMdlokombane esesabuza Kanye noMntwana waKwaPhindangene babesigqugquzela isizwe ukuthi sigxile kwezolimo ukuze silwe nobubha Kanye nendlala.

Laba baholi babengagcini nje ngokugqugquzela, kodwa babebamba iqhaza kwezolimo futhi befuyile.

Ngicela ningivumele ngicaphune amazwi oMntwana waKwaPhindangene awasho ngokubaluleka kwezolimo empilweni yabantu abampisholo. Amazwi akhe afundeka kanje:

**“Even under normal circumstances, agricultural activities are essential for man's survival. No human being or nation, can survive if it does not involve the people in agricultural activities. Farming is the very first industry and it is where all nations must first excel themselves, in order to successfully diversify into other industries.”**

Phecelezi, uMntwana wayethi: **Ezolimo zibalulekile empilweni yethu. Akekho umuntu ongaphila ngaphandle kwezolimo. Ezolimo ziyimboni yokuqala emhlabeni, futhi yilapho isizwe esimpisholo kumele senze kahle kuzona ukuze sikwazi nokuphumelela kwezinye izimboni.**

Siyabonga kubalimi nabafuyi basesiFundeni iHarry Gwala abaqhakambisa ezolimo nokufuya. Ngokwenze njalo nangokubambisana nohulumeni wesifundazwe, laba balimi nabafuyi bazoyinqoba impi yendlala nobubha ebhekene nesizwe esimpisholo.

Ngokufuya nokulima singalixosha ikati eziko, siphinde sakhe nemali ezosilekelela ukubhekana nekusasa eliqhakazile.

**UBUDLELWANO PHAKATHI KUKAHULUMENI NAMA-WOOL GROWERS ASSOCIATIONS**

Namhlanje ngifisa ukuncoma umsebenzi omuhle owenziwa iwona wonke ama-associations aseMzimkhulu.

Ubudlelwano bethu nawo sebunesikhathi eside bukhona. Baqala ngo-2012 lapho kwavunyelwana khona ukuba kuzoqeqeshwa abasebenzi bethu ukuze babe ngochwepheshe ezintweni eziningi eziphathelene nokufuywa kwezimvu ukuze uma sebegogodile babuye bazolekelela labo bafuyi abasanda kungena kulo mkhakha.

Njengesethembiso sethu, usizo lwalaba abasafufusa nabesifazane lukhona ngokugcwele.

**MBUMBANE GRAZING CAMP**

**Mphathi wohlelo,**

UHulumeni wesiFundazwe ukubeka eqhulwini ukweseka abesifazane, abantu abasha kanye nokunikeza amathuba abantu abakhubazekile.

Ngaphambi kokuthi size lapha, sihambele i-Mbumbane Grazing Camp engaphansi kwe LandCare programme.

**Abantu abahlomule kulolu hlelo bangu-48, okubalwa kubo abesifazane abangu-23 kanye namalungu entsha angu-14.**

Eminyakeni emihlanu lolu hlelo luxhasiwe, uMnyango usuxhase ngokubiyela u54KM wamadlelo, sasusa ukhula lwamahektha angu-480 kanti futhi sakha amathuba emisebenzi angu-220.

Ukusiza nengwadla yokusweleka kwamanzi, siphinde safaka ne-borehole.

Kubaluleke kakhulu ukuba khona kwabantu besifazane kweZolimo ngoba uma abesifazane belawula imfuyo ekhiqizayo nemali engenayo, imindeni yabo nemiphakathi iyazuza.

Abantu besifazane banesandla esihle ngasekubekeni imali nokunakekela imindeni. Yingakho esiZulwini sinesisho esithi **intandane enhle ingumakhothwa ngunina.**

Ingane ithola ukunakekelwa okuhle uma isele nonina kunokuba isele noyise. Kodwa njengoba sishilo ekuqaleni ukuthi uNtulikazi yiNyanga Yamadoda, siyawagqugquzela namadoda ukuthi asike ukhasi kubantu besifazane ngokunakekela imindeni nabantwana.

**NGUDWINI DIP TANK**

Laphaya kwa-Ward 13 sesinediphu elisha sha, endaweni yaseNgudwini. Leli diphu lizosetshenziswa kakhulu amalungu eMzimkhulu Livestock Association anemfuyo engu-270 okwamanje.

Sigculiseke kakhulu ngesimo sediphu futhi kuyasithokozisa ukwazi ukuthi ngalo abafuyi bazokwazi ukulawula nokunciphisa izinhlobonhlobo zezifo eziphazamisa ukukhiqiza imfuyo esezingeni eliphezulu.

**IZINHLELO ZOKUKHIQIZA ESIFUNDENI I-HARRY GWALA**

Kuningi uHulumeni wesiFundazwe osekuhlelile ukufukula umnotho walapha e-Harry Gwala sisebenzisa ezolimo kanti okunye sekuvele kuqaliwe.

Ummbila nobhontshisi owomile uzotshalwa kubo bonke omasipala bendawo ngokushintshana. Inhloso esinayo ukusekela abafuyi ukuba bakwazi ukuzigayela ukudla kwemfuyo yabo - bangathengi ukudla, amandla okuzenzela ekhona.

Lokho kuyobasiza ukuthi bonge imali.

Imifino izotshalwa kubona bonke omasipala balapha kuMasipala wesiFunda iHarry Gwala.

Ukukhiqizwa kwezingulube kuzobekwa eqhulwini ukuze kusizakale abafuyi abancane abakhona futhi kwandiswe ulwazi kulabo abanesifiso sokuqala leli bhizinisi

UMzimkhulu kanye ne-Greater Kokstad zizobekwa eqhulwini ukuze kuthuthukiswe ukukhiqizwa kwenyama yenkomo.

Abafuyi bezinkomo zobisi base-Kokstad ngeke basale ngaphandle nabo ekutholeni usizo njengoba bezosizwa yi-Agribusiness Development Agency ngama bhizinisi abo.

***Sengiphetha,***

Uhulumeni awunakulithwala wodwa ijoka lokuthuthukisa nokukhulisa umnotho KwaZulu-Natal.

Kubalulekile ukuba sisebenzisane.

Izazi zithi uma ufuna ukuhamba ngokushesha, hamba wedwa – kodwa uma ufuna ukuhamba ibanga elide, hamba nabantu abantu abaningi.

La mazwi agcizelela ukubaluleka kokubambisana ukuze sifeze izinhloso ezizosisa phambili.

Siyaninxusa mphakathi wakithi nalabo abatshala izingadi emakhaya ukuba sibambisane ukusimamisa umnotho Kanye nokunakekela abampofu siphinde siqinisekise ukuba kukhona ukudla okwanele.

Njengoba ngike ngasho ekuqaleni kwenkulumo yami ukuthi uJulayi yiNyanga Yamadoda, sinxusa amadoda ukuthi anakekele imindeni yawo Kanye nabantwana.

Sinxusa amadoda ukuthi angabahlukumezi futhi angababulali abantu besifazane nezingane.

Indoda eyenza lokho kakuyona indoda, ingumuntu wesilisa.

Uma amadoda ebhekene nezinkinga, siyawanxusa ukuthi angakhipheli isibhongo emindenini yawo, kodwa mawakhulume.

Yingakho isiZulu sithi okuhlula amadoda kuyabikwa.

Musa ukufela phakathi ndoda, kubike kwamanye amadoda lokho okukuhluphayo.

Siyabonga kakhulu, sithi nje phezu komkhono. Indlala nobubha sizobuqeda ngokulima nangokufuya.

***Ngiyabonga.***